वाक्य भासा दी सारें शा लौह्‌की अर्थपूर्ण इकाई मन्नी जंदी ऐ पर अध्ययन ही सुविधा दी द्रिश्टी कन्नै वाक्य दी बंड शब्दें च कीती जंदी ऐ। वाक्य च बरतोने आह्‌ले शब्दें दा रूप ओह् रूप नेईं होंदा जेह्‌ड़ा के कोश च होंदा ऐ। अर्थ दी पूरी-पूरी जानकारी लेई मूल शब्दें दे रूप च किश परिवर्तन कीता जंदा ऐ। एह् परिवर्तन प्रत्यय दे योग कन्नै होंदा ऐ। जि’यां-कुड़ी ने जागत पढ़ाया। दिक्खने च ‘कुड़ी’ ते ‘जागत’ पदे च कोई रूप-परिवर्तन नेईं लभदा पर ‘कुड़ी’ पद थमां इकवचन, स्त्रीलिंग ते कर्ता कारक प्रतीती होआ दी ऐ, इ’यां गै ‘जागत’ पद थमां पुलिंग इकवचन ते कर्म कारक दा बोध होआ दा ऐ। ज़ाहरी तौर पर शब्द च कोई प्रत्यय नेईं जुड़े दा लब्भा करदा। पर फ्ही बी व्याकरिणक थ्होआ करदी ऐ। इस थमां एह् स्पश्ट होंदा ऐ जे परिवर्तन द्रिश्टीगोचर भामें नेईं होऐ पर परिवर्तन होंदा जरूर ऐ तां गै वाक्य च बरतोए दा शब्द कोश च लखोए दे शब्द थमां बद्ध अर्थ दी जानकारी दिंदा ऐ। व्याकरणिक नियमें च बज्झे दा शब्द अर्थात् प्रत्यय लग्गने कन्नै बने दे शब्द रूप गी ‘रूप’ आक्खेआ जंदा ऐ। हिन्दी च ‘रूप’ आस्तै ‘पद’ ते ‘मर्ष’ शब्द बी प्रचलत न ते अंग्रेज़ी च इस आस्तै ‘morph’शब्द बरतोंदा ऐ।